神召會元朗錦光堂

神召會元朗錦光堂係香港一間基督教嘅教會，總部位於元朗鳳琴街22號，由於人數規模以及經常被基督教媒體報導，所以得到一啲公眾嘅關注。

歷史同部分發展記事 
佢哋前身係「基督教錦田福音堂」，1958年喺錦田創立，之後喺1991年12月遷往元朗教育路興發大廈，定名為「神召會元朗錦光堂」，之後佢地逐步擴張，而依家主要嘅會址係元朗鳳琴街22號，位置前身係美都戲院。

錦光堂喺2020年獲批租用元朗南生圍前小商新村公立學校嘅用地，計劃將佢發展做綜合社區服務中心。佢哋亦有一啲社區服務工作，例如推廣禁毒。

組織架構 
錦光堂按會友嘅年齡背景劃分為六個區：長者區、成青區、職青區、大專區、學生區同埋兒童教會。

另外，佢哋自1994年開設有錦光生命書房，喺新加坡同洛杉磯亦設有分堂，錦田舊址就開設咗「基督教尼泊爾錦光堂」。

佢哋亦設有專業團契，涵蓋商人、紀律部隊、會計金融界人士、醫護人員、教育界人士、社褔界人士以及工程師。

佢哋亦係香港華人基督教聯會、元朗區基督教聯會同埋普世神召會嘅會員。

爭議

來自網絡嘅批評 
有部份高登同連登嘅網民批評，錦光堂喺出席人數上有追數文化，亦對信眾喺時間同金錢奉獻上有唔少要求，但對參與者嘅心靈情緒狀態並唔關心。

信徒領袖涉非禮案，教會隱瞞事件 
電玩界網絡紅人甄偉業本身亦係錦光堂教友，更加係教會「力捧」嘅信徒領袖，但佢喺2019年被揭發非禮教友，喺2020年12月28號被裁定罪成。不過，錦光堂之後向會眾交代事件嘅時候隱瞞詳情，又話感恩傳媒報導無牽連教會。另外，錦光堂吳儀珠牧師甚至責難轉載有關新聞嘅會眾，話佢哋「攔阻慕道者決志信主」。

香港反送中運動期間被批評 
喺香港反送中運動期間，錦光堂唔止一名牧師對運動公開表達負面態度。

其中喺2019年7月，沙田一場反送中抗議活動發生警民衝突，有啲示威者被警察打到頭破血流，唔少影片放咗上網。不過，吳儀珠就指責轉發呢啲片段嘅教友，話呢啲轉發行為撕裂社會，甚至反過來話係示威者毆打警察，又揚言唔認同嘅教友可以離開。 

另外堂主任劉金勝牧師，喺2019年-2020年期間，曾經多次公開誣衊同揶揄示威者「邪靈上身」 ，就算香港警察喺反送中運動入面嘅濫權問題備受批評，佢都話香港唔存在「暴政」，仲呼籲會眾投考警隊。

因應呢啲表現，有黃色經濟圈嘅支持者將錦光堂列為藍色商家。

香港基督教會